《水龙吟 次父六月二十四日作》
明代·叶小鸾

昼长人静沉沉，绿杨正袅深深院。画帘低映，薄罗无暑，汗消珠钏。

兰畹香消，湘筠影瘦，翠阴遮遍。听莲歌处处，悠扬逸韵，半入水风烟片。

一霎雨馀明净，晚云如黛花如钿。舟移萍乱，芳香袖惹，媚风轻扇。

一色红妆，千重翠盖，参差江面。更堪怜、归路平波杳杳，夕阳斜见。

作者简介：叶小鸾（1616～1632） 明末才女。字琼章，一字瑶期，吴江（今属江苏苏州）人，文学家叶绍袁、沈宜修幼女。貌姣好，工诗，善围棋及琴，又能画，绘山水及落花飞碟，皆有韵致，将嫁而卒，有集名《返生香》。